** Bokod Község Önkormányzat Képviselő-testületének**

**2013. október 30. napján tartandó munkaterv szerinti ülésére**

**Tárgy**: A Bokodi Közös Önkormányzati Hivatal köztisztviselőinek illetménye

**A napirend előterjesztője:** Szöllősi Miklós polgármester

**Az előterjesztést készítette**: Zsigmond Anikó jegyző

**Tisztelt Képviselő-testület!**

**I.) Ügyintézők 2014. évi juttatása**

Bokod Község Önkormányzatának Képviselő-testületének 8/2004. (IV.01.) Önkormányzati rendelet értelmében mind a felsőfokú, mind a középfokú végzettségű köztisztviselők 20 %-os illetménykiegészítésre jogosultak 2010.01.01. napjától. /Azt megelőzően 10 % volt az illetménykiegészítés mértéke./

Jelenleg a Bokodi Közös Önkormányzati Hivatal Dadi Kirendeltségén dolgozók nem részesülnek ilyen jellegű kiegészítésben, Dad közigazgatási területén nincs erre vonatkozó rendelet.

Az idei évben a Hivatalok évközi egyesülése miatt még ez még nem okozott gondot, mivel az illetménykiegészítést tárgyévre kell megállapítani a közszolgálati tisztviselőkről szóló 2011. évi CXCIX. törvény az alábbi rendelkezés szerint:

*„234. § (3) A helyi önkormányzat rendeletben egységesen valamennyi felsőfokú iskolai végzettségű köztisztviselőnek a* ***tárgyévre*** *illetménykiegészítést állapíthat meg, amelynek mértéke a köztisztviselő alapilletményének*

*a) a megyei önkormányzatnál, a megyei jogú városnál legfeljebb 40%-a,*

*b) községi önkormányzatnál legfeljebb 20%-a,*

*c) az a) és b) pontban nem szereplő önkormányzatnál legfeljebb 30%-a.*

*(4) A helyi önkormányzat a (3) bekezdés szerint rendeletben illetménykiegészítést állapíthat meg* ***egységesen valamennyi középiskolai végzettségű köztisztviselőnek, amelynek mértéke legfeljebb 20%.***

*(5) A (3) és (4) bekezdésben meghatározott illetménykiegészítések egymástól függetlenül is megállapíthatóak.”*

**A fenti rendelkezésből látható, hogy a jogosultságot tárgyévre kell megállapítani, tehát évközben az nem módosítható. Megállapítható továbbá, hogy az illetménykiegészítést egységesen valamennyi azonos köztisztviselőre kell megállapítani.**

Az egyenlő bánásmódról és az esélyegyenlőség előmozdításáról szóló 2003. évi CXXV. törvény 8. § t) pontja értelmében *„****közvetlen hátrányos megkülönböztetésnek minősül*** *az olyan rendelkezés, amelynek eredményeként egy személy vagy* ***csoport valós*** *vagy vélt egyéb* ***helyzete****, tulajdonsága vagy jellemzője (a továbbiakban együtt: tulajdonsága) miatt* ***részesül kedvezőtlenebb bánásmódban, mint amelyben más, összehasonlítható helyzetben levő személy vagy csoport részesül****, részesült vagy részesülne.”*

Amennyiben a székhelyen és a kirendeltségen foglalkoztatott köztisztviselők bére között eltérés van, úgy az „***közvetlen hátrányos megkülönböztetésnek minősül”. Emiatt törvényességi felhívással élhet az illetékes kormányhivatal.***

A fentiek alapján látható, hogy a bérek rendezése, egyezség létrehozása szükséges.

**Zsigmond Anikó jegyző, mint a munkáltatói jogkör gyakorlója kérte Dad Község Önkormányzatának Képviselő-testületét, hogy támogassák a Dadi Kirendeltségen dolgozó középiskolai végzettségű köztisztviselők részére történő 20 % illetmény kiegészítés megállapítását. Ehhez a Testület támogatása szükséges.**

Figyelembe véve a 2014. évi soros előrelépéseket a Dadi hivatal teljes bérköltségét tekintve **ez csupán 5,6 %-os többlet kiadást eredményezne a személyi juttatások előirányzatán belül** (ez az érték nem tartalmazza a törvényi kötelezettségeket, soros előre lépéseket) a Dad Község Önkormányzata számára. Ezt a költségvetés tervezésekor kell majd figyelembe venni. Bokod számára ez többlet terhet nem jelent, mivel már ez idáig is ezzel az összeggel került minden évben elfogadásra a költségvetés.

Kérem, hogy előzetes szándéknyilatkozattal támogassa a testület az újabb rendelet megalkotását.

**II.) Jegyzők 2013. évi juttatása**

Tájékoztatom továbbá a testületet, hogy előirányzat hiányában ez idáig nem tudtuk a jegyzői és aljegyzői illetményt a jogszabályi kötelező előírásoknak megfelelővé tenni, azonban szándékunkban áll ezt visszamenőleg rendezni.

A változás jogszabályi háttere: **2011. évi CXCIX. törvény a közszolgálati tisztviselőkről**

*„255. § (1) A jegyző, illetve a főjegyző alapilletménye:*

*a) a 3000-nél kevesebb lakosú településen az illetményalap 6,25-szorosa,*

*b) a 3000-10 000 lakosú településen az illetményalap 7,75-szorosa,*

*(2) A közös önkormányzati hivatal jegyzője, illetve a városi (megyei jogú városi) jegyző illetményének az (1) bekezdés, 256. § (1) bekezdése szerinti megállapításánál a közös önkormányzati hivatalhoz tartozó települések együttes lakosságszámát, illetve az érintett város és községek együttes lakosságszámát kell alapul venni.*

*(3) Az aljegyző illetményét kinevezésekor a polgármester, azt követően a jegyző az (1) bekezdés alapján összegszerűen állapítja meg úgy, hogy az nem érheti el a jegyző illetményét és nem lehet alacsonyabb a már megállapított illetményénél.*

*256. § (1) A jegyző, főjegyző vezetői illetménypótlékra jogosult, amelynek mértéke:*

*a) a 3000-nél kevesebb lakosú településen az alapilletményének 10%-a,*

*b) a 3000-10 000 lakosú településen, valamint a 3000-nél kevesebb lakosú város esetén az alapilletményének20%-a,*

*c) a 10 000-100 000 lakosú településen az alapilletményének 30%-a,*

*d) a megyei jogú város, fővárosi kerület jegyzőjének és a megyei jegyzőnek az alapilletménye 40%-a,*

*e) a fővárosi főjegyző esetében az alapilletményének 50%-a.*

*(2) A közös önkormányzati hivatal jegyzője a vezetői illetménypótlékon felül közös önkormányzati hivatal jegyzői illetménypótlékra jogosult, amelynek mértéke:*

*a) két községből álló közös önkormányzati hivatal esetén az alapilletményének 10%-a,*

*b) három községből álló közös önkormányzati hivatal esetén az alapilletményének 15%-a,*

*c) négy vagy több községből álló közös önkormányzati hivatal esetén az alapilletményének 25%-a.*

*(3) A városi (megyei jogú városi) jegyző a vezetői illetménypótlékon felül közös önkormányzati hivatal jegyzői feladat-illetménypótlékra jogosult, amelynek mértéke:*

*a) a székhelyén kívül egy község esetén az alapilletményének 5%-a,*

*b) a székhelyén kívül két község esetén az alapilletményének 10%-a,*

*c) a székhelyén kívül három vagy több község esetén az alapilletményének 20%-a.*

*(4) A (2) és (3) bekezdésben meghatározott községek számának változását az illetményben a bekövetkezett változástól kezdődően kell érvényesíteni.*

*(5) Az (1) bekezdés a)-c) pontjának, valamint a 255. § (1) bekezdés a)-c) pontjainak alkalmazása során a költségvetési törvényben meghatározott normatív támogatásoknál figyelembe vett lakosságszám az irányadó. A lakosságszámtól függő illetményelemek változását a tárgyév január 1-jétől kell érvényesíteni.*

*(6) A (4) és (5) bekezdés alkalmazása során a jegyző, főjegyző illetménye csökkenhet is.*

*(7) A kistérségi tárulás székhelytelepülésének jegyzője számára vezetői illetménypótlék állapítható meg, amelynek mértéke nem haladhatja meg az alapilletményének 40%-át.”*

|  |  |  |
| --- | --- | --- |
| **emelkedés mértéke 2013. február 28. előtti időszakhoz képest bruttó Ft/hó** | **emelkedés mértéke 2013. február 28. előtti időszakhoz képest bruttó illetmény járulékkal együtt /hó** | **9 hónapra összesen 2013. évben:** |
| 135 300 Ft | 171 831 Ft | 1 546 479 Ft |
| 33 800 Ft | 42 926 Ft | 515 112 Ft |

**A fentiek anyagi rendezése ügyében egyeztetéseket folytattunk. Az egyeztetés során született javaslatként kérjük, hogy minden testület a saját települése illetékességén dolgozó jegyző béremelését finanszírozza.**

Így Dad Községnek 515 112 Ft többletkiadása, Bokod Községnek 1 546 479 Ft többlet kiadása keletkezik 2013. költségvetési évben.

**Bokod község tekintetében a fedezet a Hivatal költségvetésében nem áll rendelkezésre, ennek finanszírozása a tartalék terhére lehetséges.**

**III.) Támogatás csökkenés rendezése**

Továbbá megállapítható, hogy a bokodi hivatal finanszírozása csökkent a hivatalok egyesülése miatt. A Bokodi Polgármesteri Hivatal a költségvetési törvény I.1.a)-c) (1) bekezdése alapján az éves költségvetési támogatás 20.947.793 Ft lett volna. A közös hivatal megalakítása miatt ez a támogatás éves szinten 20.373.877 Ft-ra csökkent. A különbözet 573.916 Ft, amely sajnos a hivatalok egyesülése miatt keletkezett.

Az egyeztetések alapján ez később kerülne rendezésre, addig is további egyeztetések szükségesek.

Kérem a Tisztelt Képviselő-testületet, hogy az előterjesztést és a határozati javaslatomat szíveskedjék elfogadni.

1. **Határozati javaslat**

**Tárgy:** A Bokodi Közös Önkormányzati Hivatal köztisztviselőinek illetménye

*1.) Bokod Község Önkormányzatának Képviselő-testülete támogatja a Bokodi Közös Önkormányzati Hivatal középiskolai végzettségű köztisztviselői részére történő 20 % illetmény kiegészítés megállapítását.*

*2.) Bokod Község Önkormányzatának Képviselő-testülete egyúttal felkéri Zsigmond Anikó jegyzőt, hogy készítse elő az illetménykiegészítésre vonatkozó Önkormányzati rendelet tervezet, és terjessze Bokod Község Önkormányzatának Képviselő-testülete elé.*

**Határidő**: 2013. november 30.

**Felelős**: Szöllősi Miklós polgármester

1. **Határozati javaslat**

**Tárgy:** A Bokodi Közös Önkormányzati Hivatal köztisztviselőinek illetménye

*1.) Bokod Község Önkormányzatának Képviselő-testülete támogatja, hogy* a közszolgálati tisztviselőkről *szóló* 2011. évi CXCIX. törvény 255. §-256. §-ban foglalt előírások alapján *a Bokodi Közös Önkormányzati Hivatal létrehozásából adódó többletkiadások finanszírozása akként történjen, hogy Dad Község Önkormányzatának Képviselő-testülete 515 112 Ft-tal, Bokod Község Önkormányzat Képviselő-testülete 1 546 479 Ft-tal járuljon hozzá a bérek többletkiadásához.*

*2.) Bokod Község Önkormányzatának Képviselő-testülete az 1. pontban foglalt 1 546 479 Ft többletkiadást a 2013. évi költségvetési tartalék terhére kívánja finanszírozni. Bokod Község Önkormányzatának Képviselő-testülete a költségvetési átcsoportosításról az Önkormányzat 2013. évi költségvetéséről szóló 3/2013. (II.15.) önkormányzati rendelet módosításával gondoskodik.*

**Határidő**: 2013. november 30.

**Felelős**: Szöllősi Miklós polgármester

Bokod, 2013. október 21.

Szöllősi Miklós

polgármester